Document ID: /roh_data/filtered/fineweb-2-filterrobots_roh.jsonl.gz/26676

Il cau dil comite d’organisaziun dalla cuorsa d’eveniment a Glion, Gerold Hafner, vul s’engaschar per ina uniun da voluntaris per segirar l’existenza e la cuntinuitad da divers events sportivs en Surselva.
Diversas concurrenzas da cuorer en Surselva fan pausa ni anflan negina successiun organisatorica per cuntinuar. Tier quels appartegn era la cuorsa d’eveniment a Glion che ha gest terminau sia dieschavla ediziun. A Flem perencunter ha ina nova cuorsa da cuorer liug l’entschatta zercladur, il Cuors da Flem sin ina distanza da 21,5 kilometers tras igl Uaul da Flem. La gronda sfida dils organisaturs dil Cuors da Flem ei da recrutar avunda gidonters. Silmeins 50 voluntaris basegna la concurrenza. Meins problems han ils organisaturs da perschuader curriders da separticipar alla cuorsa che vala per ordvart attractiva. Gerold Hafner da sia vart vesa potenzial en Surselva per ina uniun da voluntaris. Ina uniun scaffida per sustener concurrenzas sportivas da tut gener. Pertgei il cau dil comite d’organisaziun dalla cuorsa d’eveniment a Glion ei pertscharts dalla problematica da recaltgar avunda persunal per las concurrenzas sportivas. Per meins problematic valetescha el il fatg d’anflar glieud promta da s’engaschar ein in comite d’organisaziun.PDF Herunterladen